**Thema:** Dydd Santes Dwynwen

Hanes Dwynwen a phwysigrwydd gweddi

Cofiwch addasu’r iaith i siwtio’ch ardal/plant.

*1 Thesaloniaid 5: 17-18*

*Daliwch ati i weddïo.* *18 Byddwch yn ddiolchgar beth bynnag ydy'ch sefyllfa chi. Dyna sut mae Duw am i chi ymddwyn, fel pobl sy'n perthyn i'r Meseia Iesu.*

**Amcan:** Pwysleisio pwysigrwydd gweddi.

**Adnoddau:** Llwy garu, llun o Dwynwen neu o Ynys Llanddwyn (Gellir eu cael ar y we)

Ar Ionawr 25ain y mae dydd Dwynwen, Santes y cariadon. Ar y dydd hwnnw bydd cariadon, gwŷr a gwragedd yn rhoi blodau, cardiau, siocled ac ambell dro, lwyau caru i’w gilydd er mwyn dangos eu cariad.

Ond a wyddoch chi yr hanes am Dwynwen?

‘Roedd hi’n byw yng Nghymru yn y chweched ganrif ac yn un o 24 o ferched i Brychan Brycheiniog, Brenin Powys.

Syrthiodd Dwynwen dros ei phen a’i chlustiau mewn cariad, hefo dyn golygus o’r enw Maelon Tafodrill. Gobeithiai un dydd y byddai’n cael ei phriodi. Ond gwrthododd ei thad roi caniatâd iddi ei briodi oherwydd ei fod wedi trefnu i Dwynwen briodi rhywun arall.

Yr oedd Dwynwen yn drist a Maelon yn eithriadol o flin. Torrodd Dwynwen ei chalon a rhedodd i ffwrdd.

Gofynnodd i Dduw am gael anghofio yr hyn a ddigwyddodd. Disgynnodd i gysgu mewn coedwig ac fe freuddwydiodd. Yn y freuddwyd cafodd ddiod a’i gwellodd ond a drodd Maelon yn dalp o rew.

Gweddïodd Dwynwen yn daer / o ddifri ar Dduw. Gofynnodd am 3 pheth.

1. Bod Maelon yn meirioli/dadmer/dadrewi.

2. Y byddai’n cael gweddïo dros y rhai fyddai’n syrthio mewn cariad.

3. Na fyddai hi byth eto yn syrthio mewn cariad.

Ac felly y bu. Wedi deffro aeth i Ynys Môn gan sefydlu eglwys ar Ynys Llanddwyn ac yno bu’n byw fel lleian, yn gweddïo ac yn dweud wrth eraill am Dduw.

Y mae stori Dwynwen yn gymysg o wirionedd a chwedl. Ond yr hyn a wyddom yw ei bod wedi treulio llawer o amser yn gweddïo ar Dduw ac yn gweddïo tros eraill.

Y mae angen i Gristnogion droi at Dduw bob dydd mewn gweddi. “Gweddïwch yn ddibaid” , meddai’r Beibl. Gweddïwch gan ddiolch i Dduw. Gweddïwch dros eich teuluoedd a thros eich gilydd. Gweddïwch dros y rhai sy’n dioddef yn ein byd.

**Gweddïwn**: Ein Tad, diolch mai Duw cariad wyt ti. Diolch fod y Beibl yn dysgu’n glir mai cariad wyt ti, ac ohonot ti y daw pob cariad. Rwyt ti’n annog pobl i garu ei gilydd, ac i wneud y gorau dros ei gilydd. Dydy hi ddim bob amser yn hawdd i hoffi a charu eraill. Rho ysbryd cariadus ynon ni – fel ein bod yn gallu bod yn fwy amyneddgar, yn fwy caredig ac yn fwy cyfeillgar. Mae pob Cristion yn anelu at fod yn debycach i Iesu – ac roedd o’n caru pawb, ei ffrindiau a’i elynion. Helpa ni i ddilyn ei esiampl. Amen.